Ringerike kommune
Fellestjenesten	

Moderniseringsdepartementet	
Postboks 8004 Dep.

0030 OSLO

Saksnr.	Løpenr.	Arkivkode	Deres ref.	Dato	
04/00744-006	014750/05	601 		01.07.2005	

HØRINGSUTTALELSE OM - ENDRINGER I REGELVERKET FOR OFFENTLIGE
ANSKAFFELSER

Nedenfor følger våre kommentarer til utkast til ny forskrift samt merknader til kommentarer fra andre høringsinstanser.
Generelt vil vi gi honnør til departementet for at forskriften nå er mer oversiktlig og logisk bygget opp. Vi har likevel følgende merknader:
Til § 3-4 taushetsplikt. Denne bestemmelsen er etter vår oppfatning for svak idet tilbyder normalt ikke ber spesielt om at tilbudet skal behandles fortrolig. Det oppfattes som en selvfølge. Forslag til endret tekst: …som de har betegnet som fortrolige, eller oppdragsgiver må forstå bør hemmeligholdes, og som ….
Til §7-2. Vi ser det som problematisk å gjøre innkjøp over 500.000 kr uten at det skal være et konkurransegrunnlag. Forslag: Oppdragsgiver kan utarbeide … endres til .. skal utarbeide…
Til § 22-1, 9 a. Vi antar at  ”eller” er falt ut i slutten av setningen.
Vi viser til vedtak i Sentralstyret i KS vedr. uttalelse om revidert regleverk om offentlige anskaffelser som vi antar at MOD også har mottatt og som vi har mottatt i e-mail den 30.6.05. Vi har følgende merknader til KS` sentralstyres uttalelse:
Ks`s sentralstyres forslag oppfattes som om utkast til ny forskrifts del 2 (anskaffelser under EØS-terskelverdiene skal bortfalle og kommentarene nedenfor tar dette som utgangspunkt. 
Vedr. et konkurransedyktig Norge.
Vi vil generelt si oss sterkt uenig i KS sitt forslag om at det skal være opp til hver enkelt kommune å fastsette regler for innkjøp under EØS-terskelverdiene. Dette begrunnes ut fra følgende:
Det blir ulike regler og ulik praksis fra kommune til kommune med uforutsigelige rammebetingelser for næringslivet. Det vil dessuten være fare for at det ikke vedtas lokale retningslinjer slik det var i en del kommune før forskriftene kom. Forslaget kan føre til at utenforliggende hensyn blir tatt ved tildeling av til dels store kontrakter.
Kravet om mer fokus på ”riktige kjøp” er allerede ivaretatt i de nye forskriftene. Det bør heller være fokus på at de som er innkjøpere har god nok kompetanse. Vi vil således støtte opp om departementets forslag om nasjonal terskel på 500.000 kr

Vedr. utlysing og protokollføring. (§3-2 og §8-1)
KS `s ønske om at kommunene skal stå fritt med hensyn til kunngjøringsmåte og protokollføring vil i beste fall føre til mange forskjellige regler og i verste fall ingen. Vi mener at utkast til ny forskrift på dette området har enkle regler som både kommuner og næringslivet kan forholde seg til. Protokollføring i en enkel versjon som foreslått er ikke et vesentlig merarbeid men en kvalitetssikring av prosessen. Således kan en sjekkliste være en like god metode for kvalitetssikring. Det er imidlertid opp til den enkelte kommune å utforme denne.
Konklusjon: Vi støtter departementets forslag til nye forskrifter.
Vedr. over EØS og de nye instrumenter.
Det vises til at det vil stilles enda større krav til profesjonalitet hos innkjøperne og at det krever betydelig satsing på kompetanse, kapasitet og organisering. Det kan vi si oss enig i, men konsekvensen av å fjerne utkast til del 2 i forskriften vil heller øke kravet til kompetanse. Resultatet kan bli at noen kommuner ser behov for å vedta egne regler for anskaffelser under EØS-terskelverdiene. Sett i sammenheng med vidtgående samarbeidskonstellasjoner om innkjøp mellom kommuner så vil det bli store utfordringer dersom hver kommune skal ha egne regler under EØS-terskelverdiene. Felles regler over 500.000 kr  er derfor den beste løsningen. 
Det kan umulig være hensiktsmessig å la det være nok med forskriftenes del 1 ved f.eks. bygge- og anleggsoppdrag til oppunder 40 mill. kr, noe som vil være en konsekvens av KS sitt forslag. Felles regler over 500.000 kr er derfor den beste løsningen, slik som departementet har foreslått.
Vedr. forslag fra NHO om ”Lille Doffin” – database for småkjøp mellom 50.000 og 500.000. 
Vi mener det ikke er rasjonelt å operere med flere databaser. Det er i dag frivillig å benytte Doffin også under terskelverdiene og slik bør det fortsatt være.

	Med hilsen

Odd Ellingsen
	Innkjøpsleder

telefon: 32 11 74 44

POSTADRESSE	KONTORADRESSE	TELEFAX	TELEFON
Serviceboks 4 	Oslovn. 1 	32 12 50 30  	32 11 74 00
3504  Hønefoss	3511  Hønefoss		
email-adresse:  postmottak@ringerike.kommune.no